Dôvodová správa
k predaju akcií obchodnej spoločnosti Slovenská autobusová doprava Trenčín, akciová spoločnosť, so sídlom v Trenčíne

Dôvodom predloženia tohto materiálu na rokovanie vlády Slovenskej republiky je vydanie rozhodnutia o predaji 49 % podielu akcií obchodnej spoločnosti Slovenská autobusová doprava Trenčín, akciová spoločnosť, so sídlom v Trenčíne a 17 % akcií tejto spoločnosti. Predaj 17 % akcií je pritom podmienený určenými odkladacími podmienkami, ktoré vychádzajú zo schválenej koncepcie privatizácie štátnych podnikov Slovenskej autobusovej dopravy. Kupujúci – spoločnosť VIA – UNI, spol. s r.o., Hodžova 1502/22,    911 01 Trenčín – bol vybraný vo výberovom konaní na MSPNM SR.
Materiál bol predložený na rokovanie vlády SR dňa 21. 8. 2002. Vláda SR prerušila rokovanie o návrhu rozhodnutia o privatizácii priamym predajom akcií obchodnej spoločnosti SAD Trenčín, akciová spoločnosť a tým nadobúdateľ privatizovaného podielu akcií predmetnej spoločnosti nebol schválený. Vzhľadom na uvedené materiál opakovane predkladáme na rokovanie vlády SR.
Predkladané rozhodnutie o privatizácii vychádza z koncepcie transformácie a privatizácie štátnych podnikov Slovenskej autobusovej dopravy, ktorú schválila vláda SR svojím uznesením č. 532 zo dňa 6. júla 2000 a z uznesenia vlády SR č. 722 z 15. augusta 2001, ktorým vláda SR schválila jej aktualizáciu. V zmysle tejto koncepcie sa uskutoční transformácia a privatizácia podnikov Slovenskej autobusovej dopravy metódou založenia akciových spoločností s rozdelením akcií:
-	49 % akcií určených  na priamy predaj,
-	51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných orgánom príslušným podľa § 10 ods. 1 alebo 6 zákona č. 92/1991 Zb. o podmienkach prevodu majetku štátu na iné osoby v znení neskorších predpisov.
Podľa prijatej koncepcie sa predaj akcií založených akciových spoločností SAD bude uskutočňovať s určitými špecifickými podmienkami, ktoré považujeme za potrebné uviesť v tomto materiáli z dôvodu objasnenia postupu pri rozhodovaní o predaji akcií spoločnosti Slovenská autobusová doprava Trenčín, akciová spoločnosť.
Jednou z týchto špecifických podmienok je skutočnosť, že podľa schválenej koncepcie, bude najskôr predmetom predaja 49 % akcií spoločnosti a až najskôr po uplynutí  6 mesiacov odo dňa, kedy sa nadobúdateľ 49 % akcií stane akcionárom spoločnosti, bude FNM SR môcť predať tomuto akcionárovi ďalších 7 až 17 % akcií akciovej spoločnosti. Právo na kúpu ďalších akcií bolo v koncepcii deklarované ako “predkupné právo”.
Z uvedeného dôvodu má predložený návrh rozhodnutia o privatizácii časť, týkajúcu sa predaja 49 % akcií spoločnosti (časť A) a časť týkajúcu sa predaja 17 % akcií spoločnosti (časť B). Rozhodnutím vlády SR súčasne o predaji 49 % akcií a 17 % akcií sa zabezpečí istota realizácie koncepciou možného “predkupného práva” na 17 % akcií pre nadobúdateľa 49 % akcií spoločnosti.
Ďalšou zo špecifických podmienok predaja akcií akciových spoločností SAD je podľa schválenej koncepcie podmienka týkajúca sa úhrady kúpnej ceny za akcie. V koncepcii je deklarovaná potreba v priebehu 3 až 4 rokov posilniť kapitál spoločnosti SAD, a to vnesením finančných prostriedkov zo strany nadobúdateľa 49 % podielu akcií do majetku spoločnosti (teda nefinancovanie potrebných investícií zo zisku vytvoreného samotnou spoločnosťou, ako sa pri predaji akcií tradične postupovalo). Na realizáciu uvedeného zámeru koncepcie boli stanovené podmienky splácania výšky kapitálového vstupu nadobúdateľa 49 % akcií nasledovne:
Nadobúdateľ nesplatí celú výšku kapitálového vstupu (ceny) za nadobudnuté akcie predávajúcemu, ktorým bude FNM SR, ale popri úhrade kúpnej ceny (na účet FNM SR) bude zaviazaný k osobitnému záväzku investovať do majetku spoločnosti. To znamená, že časť z navrhnutého kapitálového vstupu vnesie do majetku akciovej spoločnosti formou vkladu do jej základného imania. Pritom proces vkladu kupujúceho do základného imania spoločnosti bude v zmluve o kúpe akcií s FNM SR dohodnutý tak, aby podiel FNM SR na základnom imaní spoločnosti neklesol pod 51 %. Nadväzne na tieto skutočnosti je v predkladanom návrhu rozhodnutia o privatizácii navrhovaná suma vyjadrujúca kapitálový vstup, ktorý je súčtom sumy kúpnej ceny a výšky osobitného záväzku kupujúceho.

1.	Informácie o akciovej spoločnosti
Štátny podnik Slovenská autobusová doprava Trenčín bol zaradený do privatizácie uznesením vlády SR č. 1013 zo dňa 17. 11. 1999. Privatizačný projekt štátneho podniku bol predložený zakladateľom MDPT SR na MSPNM SR dňa 28. 12. 2000.
Obchodná spoločnosť Slovenská autobusová doprava Trenčín, akciová spoločnosť, so sídlom v Trenčíne (ďalej len “spoločnosť”) bola založená rozhodnutím zakladateľa a zakladateľskou listinou vo forme notárskej zápisnice N 366/2002, Nz 361/2002 zo dňa       7. 5. 2002 podľa § 154a ust. zák. č. 513/91 Zb. v znení neskorších predpisov, bez výzvy na upisovanie akcií (§ 172 a nasl.) a prijatím stanov, v súlade s rozhodnutím Ministerstva pre správu a privatizáciu národného majetku SR č. 799 spis č. KM – 419/2002 zo dňa 1. 4. 2002, ktorým sa mení rozhodnutie MSPNM SR č. 771 spis č. KM – 758/2001 zo dňa 12. 7. 2001 o privatizácii štátneho podniku Slovenská autobusová doprava Trenčín.
Majetok spoločnosti je územne situovaný nasledovne:
-	Zlatovce, kde sa nachádza učňovské stredisko, čistička odpadových vôd, dielne, sklady, kompresorovňa, kotolňa, dispečing, nákladná vrátnica, čerpacia stanica, autoumyváreň, hala P1, trafostanica a administratívne budovy – celková výmera 64 062 m2, z toho 60 132 m2 zastavanej plochy a 3 930 m2 ostatnej plochy,
-	Trenčín, kde sa nachádzajú sklady, výrobné haly, dom správcu, prevádzkové budovy a predajňa – 11 018 m2 zastavanej plochy,
-	Trenčianske Teplice, kde sa nachádza budova – 1 670 m2 zastavanej plochy,
-	Horné Kočkovce, kde sa nachádzajú prevádzkové budovy a čerpacia stanica – 4 865 m2 zastavanej plochy,
-	Nové Mesto nad Váhom, kde sa nachádza trafostanica, výmenníková stanica, mechanická umyváreň, opravovňa, učňovská dielňa, sociálny prístavok, pneuservis, hala - opravovňa, opravovňa – olejové hospodárstvo, výdajňa pohonných hmôt a prevádzková budova –    38 393 m2 zastavanej plochy,
-	Modrová, kde sa nachádza nocovňa – 38 m2 zastavanej plochy,
-	Myjava, kde sa nachádza čerpacia stanica, skládka TKO, dielňa, rampa a skládka olejov – 14 723 m2 zastavanej plochy,
-	Brezová pod Bradlom, kde sa nachádza garáž – 163 m2 zastavanej plochy,
-	Priepasné, kde sa nachádza garáž – 710 m2 zastavanej plochy,
-	Ilava, kde sa nachádza autoumyvárka, administratívne budovy, budova závodnej stráže, budova servisnej obchodnej služby, trafostanica, umývacia rampa, nádrže PHM, čerpacia stanica a studňa – 28 857 m2 zastavanej plochy,
-	Zliechov, kde sa nachádza nocovňa – 437 m2 zastavanej plochy,
-	Považské Podhradie, kde sa nachádzajú dielne, zdravotné stredisko, umývacia dielňa, dispečerské stredisko, čerpacia stanica, šatňa, administratívna budova, kotolňa a garáže – 32 608 m2 zastavanej plochy,
-	Orlové, kde sa nachádza pozemok – 667 m2 zastavanej plochy,
-	Považská Bystrica, kde sa nachádza prevádzková budova – 1 043 m2 zastavanej plochy,
-	Horná Mariková, kde sa nachádza nocovňa – 5 063 m2 zastavanej plochy,
-	Brvnište, kde sa nachádza garáž – 1 383 m2 zastavanej plochy,
-	Pružina kde sa nachádzajú garáže – 1 003 m2 zastavanej plochy,
-	Papradno, kde sa nachádzajú garáže – 1 749 m2 zastavanej plochy.

Ekonomická charakteristika

Rok	30. 6. 2000
Počet pracovníkov (prep. stav)	1 142
          z toho: THP	160
Výkony a mimoriadne výnosy (tis. Sk) 	281 801
Náklady (tis. Sk)	279 015
Disponibilný zisk (tis. Sk)	2 786
Miera odpísania HIM (%)	66,5
Údaje o rozsahu a štruktúre majetku spoločnosti ku dňu vzniku (1. 6. 2002) v tis. Sk:

Aktíva spolu		328 618
	v tom: stále aktíva	279 969
		z toho	- pozemky	54 777
			- budovy, haly a stavby	102 847
		obežné aktíva	45 784
		ostatné aktíva	2 865

	Záväzky privatizované spolu	125 168
	v tom: cudzie zdroje	96 947
		z toho	- rezervy	10 510
			- záväzky	65 360
			- bankové úvery a výpomoci	21 077
		ostatné pasíva – prechodné účty pasív	28 221
	Vlastné imanie	203 450
	Základné imanie	185 122
		z toho:	- 51 % základného imania	94 412
			- 49 % základného imania	90 710

2.	Postup posudzovania privatizačného projektu a výberu nadobúdateľa akcií obchodnej spoločnosti Slovenská autobusová doprava Trenčín, akciová spoločnosť so sídlom v Trenčíne
Základný privatizačný projekt podniku Slovenská autobusová doprava Trenčín, štátny podnik bol po posúdení odbornými útvarmi MSPNM SR (ďalej “ministerstvo”) prerokovaný v pracovnej komisii dňa 28. 6. 2001.
Na základe záverov pracovnej komisie bolo dňa 12. 7. 2001 vydané rozhodnutie číslo 771 o privatizácii podniku Slovenská autobusová doprava Trenčín, štátny podnik založením akciovej spoločnosti s rozdelením akcií: 51 % akcií na dočasné ponechanie vo Fonde národného majetku SR do realizácie rozhodnutí o privatizácii vydaných podľa § 10 ods. 1 alebo 6 zákona a 49 % akcií priamy predaj na základe rozhodnutia podľa § 10 ods. 1 záujemcovi, ktorého vyberie MSPNM SR vo výberovom konaní. Základný privatizačný projekt podniku bol spolu s rozhodnutím o privatizácii podniku odstúpený dňa 20. 7. 2001 na FNM SR na realizáciu (založenie akciovej spoločnosti). 
Vzhľadom k tomu, že vláda Slovenskej republiky svojím uznesením č. 94 zo dňa 30. januára 2002 schválila návrh Ministerstva vnútra Slovenskej republiky na vyňatie hmotného investičného majetku z majetku štátneho podniku Slovenská autobusová doprava Trenčín, odštepný závod Považská Bystrica, pre potreby Stredného odborného učilišťa stavebného v Považskej Bystrici, rozhodnutím ministra dopravy, pôšt a telekomunikácií SR č. 7/2002 z 31. januára 2002 bol vyňatý nehnuteľný a hnuteľný majetok uvedený v prílohe uznesenia   vlády č. 94 zo dňa 30. januára 2002 z majetku štátneho podniku Slovenská autobusová doprava Trenčín, odštepný závod Považská Bystrica a na základe protokolu o odovzdaní a prevzatí majetku zo dňa 13. 2. 2002 bol tento majetok dňom 1. 2. 2002 odovzdaný do správy Krajského úradu Trenčín pre potreby Stredného odborného učilišťa Považská Bystrica. Na základe bodu B.1. uznesenia vlády SR č. 94 zo dňa 30. januára 2002 bol uvedený majetok vyňatý z privatizačného projektu vedeného v evidencii ministerstva pod číslom 2248, čím došlo k zmene rozsahu privatizovaného majetku. V zmysle záverov pracovnej komisie MSPNM SR bolo dňa 1. 4. 2002 vydané rozhodnutie č. 799, ktorým sa mení rozhodnutie MSPNM SR o privatizácii podniku SAD Trenčín, š.p.
Po oznámení Fondu národného majetku SR, že spoločnosť Slovenská autobusová doprava Trenčín, akciová spoločnosť, vznikla ku dňu 1. 6. 2002 a po predložení všetkých dokladov, potrebných pre oslovenie záujemcov o privatizáciu 49 % akcií spoločnosti na predloženie ponúk do výberového konania, pristúpilo MSPNM SR k príprave výberového konania pre výber nadobúdateľa 49 %-ného podielu akcií predmetnej spoločnosti.
Ministerstvo eviduje 22 nasledovných záujemcov o kúpu 49 % podielu akcií obchodnej spoločnosti Slovenská autobusová doprava Trenčín, akciová spoločnosť:
1.	A&M International Consulting, spol. s r. o., Lúčna 72, 974 01 Nemce, Ing. Alexandra Majcher - konateľ.
2.	Albína Barancová – ALBA, Magurská 27, 974 05 Banská Bystrica.
3.	Slovenská automobilová doprava, a. s., Trenčianska 1189, 915 19 Nové Mesto nad Váhom, kontaktná adresa: JUDr. Jozef Lipták, 913 11 Trenčianske Stankovce 217.
4.	ČSAD Slovakia, spol. s r. o., Zlatovská ul. 29, 911 37 Trenčín, kontaktná adresa: Milan Čelko, MPM Slovakia s.r.o., Farská 6, 911 01 Trenčín.
5.	Slovenská automobilová doprava, a. s., Zlatovecká 29, 911 37 Trenčín, Ing. Jozef Lackovič – predseda predstavenstva.
6.	Connex Transport AB, P.O.Box 1820, SE-171 24 Solna, Sweden, posielať: Connex Transport-ONYX ČR, p. Carniel, Štefánikova 32, 150 00 Praha 5, Česká republika.
7.	ČSAD Třinec, a. s., Staré Město 93, 739 61 Třinec, Česká republika, Ing. Jiří Sekáč – riaditeľ spoločnosti a predseda predstavenstva.
8.	COREX v. o. s., Hlavná 4, 952 01 Vráble.
9.	VIA-UNI, spol. s r. o., Pod Čerešňami 1, 911 01 Trenčín, Ivan Durdík - konateľ.
10.	ČSAD Ostrava, a. s., Vítkovická 2, 709 19 Ostrava – Mor. Ostrava, Česká republika, Ing. Stanislav Purger – predseda predstavenstva.
11.	Österreichische Postbus AG, Prinz-Eugen-Strasse 8-10, 1040 Wien, Rakúsko.
12.	AUTODOPRAVA MOIRA, 1. mája 18, 915 01 Nové Mesto nad Váhom.
13.	Dr. Richard Verkehrsbetrieb KG, Stromstrasse 11, 1201 Wien, Rakúsko.
14.	BLAGUSS Reisen GmbH, v zastúpení JUDr. Ján Havlát, Rudnayovo nám. 1, 811 01 Bratislava.
15.	EUROBUS-INVEST Regionális, Akácfa u. 20, 1072 Budapest, Maďarsko.
16.	EUROBUS-INVEST Rt., Hernát u. 26.2/19, 1078 Budapest, Maďarsko.
17.	Trenčiansky samosprávny kraj, Hviezdoslavova 1, 911 50 Trenčín.
18.	ARAVER, a.s., M.R. Štefánika 26, 912 50 Trenčín.
19.	Miroslav Babuša, 017 01 Považská Bystrica, časť Milochov č. 315.
20.	Firma Sekáč, s.r.o., Hlboké 119, 014 01 okres Žilina.
21.	V.R.B., spol. s r.o., Školská 1058/10, 972 13 Nitrianske Pravno.
22.	MERKUR, v.o.s., Hanzlíkovská 24, 911 05 Trenčín.

Ministerstvo listom zo dňa 20. 6. 2002  a následne 26. 6. 2002 písomne oslovilo všetkých známych záujemcov o kúpu 49 % podielu akcií obchodnej spoločnosti Slovenská autobusová doprava Trenčín, akciová spoločnosť so žiadosťou o doplnenie podnetov pre potreby výberového konania. 
Komisia pre vyhodnotenie a odporučenie najvhodnejšieho návrhu a nadobúdateľa 49 %-ného podielu akcií obchodnej spoločnosti Slovenská autobusová doprava Trenčín, akciová spoločnosť na svojom rokovaní dňa 16. 7. 2002 a 19. 7. 2002 posúdila predložené ponuky z hľadiska splnenia požadovaných kritérií. 
Ponuku na kúpu 49 % SAD Trenčín, a.s., ktorých nominálna hodnota ku dňu 1.6.2002 predstavovala 90 710 000  predložili v stanovenom termíne  štyria záujemcovia.
Prvým záujemcom bol Trenčiansky samosprávny kraj, Hviezdoslavova 1 Trenčín. Komisia konštatovala, že predložená ponuka nespĺňa stanovené podmienky súťaže, pretože záujemca nepredložil doklady garantujúce reálnu úhradu navrhnutej kúpnej ceny.
Ďalším záujemcom bola spoločnosť ARAVER, a.s. Trenčín. Spoločnosť pôsobí v oblasti predaja vozidiel ŠKODA, SEAT, VW, AUDI a zabezpečuje predajný a záručný servis predávaných značiek. Táto spoločnosť predložila ponuku, ktorá splnila všetky podmienky súťaže. Návrh kúpnej ceny za 49 % akcií SAD Trenčín predložila vo výške 54 500  tis. Sk rozloženú do 4 splátok, pričom posledná splátka by bola realizovaná v konca roku 2005.
V predloženom podnikateľskom zámere podrobne popisuje svoju doterajšiu činnosť v predchádzajúcich 10 rokov, pričom svoje predstavy o budúcnosti privatizovaného podniku zhrnul do jedinej vety: výsledky firmy za 10-ročné obdobie .... nám dávajú predpoklady k zvládnutiu riadenia privatizovaného podniku.
Tretím záujemcom bola spoločnosť EUROBUS-INVEST Budapešť. Spoločnosť vznikla v roku 2000 s cieľom, aby “ tak na území maďarskej republiky, ako aj v susedných štátoch úspešne využila tie možnosti, ktoré vznikajú na trhu osobnej dopravy a aby sa úspešne zúčastnila konkurzov, ktoré sa týkajú regionálnych spoločenských úloh dopravy.” V projekte uvádza, že spoločnosť je majetkovo a personálne prepojená s VT-Transman, ktorá je najväčšou neštátnou spoločnosťou, ktorá sa v Maďarsku zaoberá osobnou dopravou, o čom však v projekte nie je žiadny relevantný doklad. EROBUS-INVEST sa stal víťazom výberového konania na kúpu 49 % akcií SAD Nové Zámky. Spoločnosť splnila všetky podmienky súťaže a za 49 % akcií ponúkla kúpnu cenu 112 mil. Sk. Zároveň požiadala o opciu na kúpu 17 % akcií SAD Trenčín, ktorá by bola realizovaná po splnení všetkých podmienok zmluvy na kúpu 49 % akcií, ale za podmienok, ktoré v zmysle schválenej koncepcie nie sú akceptovateľné. Záujemca požaduje, aby  mu bolo predaných 17 % akcií po navýšení základného imania, čo predstavuje 50 213 ks akcií za nominálnu hodnotu a nie ako to je uvedené v podmienkach súťaže, 17 % akcií  súčasného základného imania, čo predstavuje 30 961 ks akcií.
Posledným záujemcom, ktorý splnil podmienky je spoločnosť Via-uni, s.r.o. Trenčín. Spoločnosť je súčasťou skupiny Denisart, ktorej výška základného imania je 307 800 tis. Sk, zamestnáva viac ako 500 zamestnancov.  Spoločníkom firmy je Ing. Pavol Bielik, súčasný riaditeľ odštepného závodu Považská Bystrica, ktorý spolu s ekonomickým riaditeľom SAD Trenčín sú odbornými garantami naplnenia cieľov podnikateľského zámeru uvedených v privatizačnom projekte. Túto garanciu akceptuje aj Odborová organizácia pri SAD Trenčín. Spoločnosť ponúkla za 49 % akcií SAD Trenčín 93 mil. Sk a zároveň za opciu na súčasných 17 % akcií základného imania kúpnu cenu vo výške 48 mil. Sk. Spoločnosť predložila podnikateľský zámer, ktorý je založený na poznaní situácie v privatizovanom podniku. Modernizáciou vozového parku nad rámec ponúkanej kúpnej ceny vo výške 76 mil. Sk, ako aj projektom “Zelený závod SAD – ekologická preprava osôb”, ktorý predpokladá prepracovanie väčšiny vozového parku na plynové pohony sa predpokladá výrazné zvýšenie kvality prepravných služieb, pozitívny dopad na životné prostredie a pracovné podmienky. Ako súčasť investícií do kvality predložil záujmca projekt vypracovania organizačno prevádzkových poriadkov plne kompatibilných s požiadavkami komplexného manažmentu kvality, ktorý bude kontinuálne realizovaný v rokoch 2003 a 2004 a dotkne sa kvality práce každého zamestnanca. 

Komisia na základe podrobnej analýzy všetkých ponúk navrhuje, aby víťazom výberového konania sa stala spoločnosť Via-uni, s.r.o. Trenčín. Dôvodmi rozhodnutia bolo komplexné posúdenie ponuky, ktoré predstavuje ponúknutá cena, presahujúca nominálnu hodnotu akcií, výška investícií nad rámec ponúkanej ceny, kvalitný podnikateľský zámer, odborná garancia podnikateľského zámeru osobami, ktoré sú súčasťou  súčasného manažmentu privatizovaného podniku. 

Z Á V E R :
Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii o predaji 49 % podielu akcií obchodnej spoločnosti Slovenská autobusová doprava Trenčín, akciová spoločnosť so sídlom v Trenčíne, priamym predajom spoločnosti VIA – UNI, spol. s r.o., Hodžova 1502/22, 911 01 Trenčín.